कई कई मुद्दे उठाए हैं लेखनी ने, जिनमें कुछ समाज की मूलभूत और उपेक्षित समस्याएं हैं जैसे शिक्षा, निर्बलों और अभागों व नारी के प्रति समाज का भेदभाव व दोयम दर्जे का रवैया, टूटती शादी की प्रथा. गरीबी और भ्रष्टाचार , विछोह व मृत्यु, पैसावादी संस्कृति की मानसिक विक्षिप्तता आदि, तो कई विशुद्ध संस्कृति और कला पर केन्द्रित अंक भी आए हैं जिनमें हमने कला सिर्फ कला के लिए वाली मनःस्थिति के साथ बस ललित और मनोहारी सृजन का आनंद लिया है। छहों ऋतुओं पर. त्योहारों पर, पर्यटन पर, रामायण पर, लोक संस्कृति पर, सूरज पर, फूलों पर, बादल पर, माँ पर, प्रेम के शाश्वत रूप और बेवफाई पर, बाल विशेषांक, हास्य विशेषांक, अनुवाद विशेषांक आदि ऐसे ही विशेषांक रहे हैं, जिन्हें पाठकों ने खूब खूब सराहा है। सामग्री के साथ-साथ लेखनी का प्रस्तुतिकरण व रूप सज्जा भी पाठकों को पसंद आ रही है और यह हमारी मेहनत का एक बड़ा इनाम है। लेखनी का यह अप्रैल अंक भी लीक से हटते हुए भिखारियों पर है…भीख मांगना जो अब जरूरत नहीं व्यवसाय बन चुका है। वैसे भी आजकी और और की इस उपभोक्ता वादी संस्कृति को ईमानदारी से टटोला जाए तो अमीर गरीब , सशक्त दुर्बल सभी अपनी अपनी जरूरतों के आगे भिखारी ही नजर आएंगे हमें। ध्यान से देखें और सोचें तो मंदिर के बाहर तो भिखारी होते ही हैं क्या अंदर भी भगवान के आगे हाथ पसारे भी उतने ही नहीं खड़े।